In nomine sanctæ et individuæ Trinitatis, Robertus divina favente clementia Francorum Rex, omnibus Christi fidelibus præsentibus scilicet ac futuris, notum fieri volumus qualiter Letbaldus, miles, nostram adierit clementiam, consensu et interventu Ottonis Comitis, nec non et Walterii Episcopi Augustidunensis, petens benignitate nostra concedi ac regali authoritate firmari, quandam donationem quam pro remedio suæ animæ Deo sanctique Benigni Monasterio apud castrum Divionense ubi præesse videtur venerabilis Abba Willelmus, conferre deliberavit, ex rebus sibi jure hereditario sive militari beneficio quasdam suis a progenitoribus nunc usque justa successione acquisitas, visus est possedisse: quatenus Monachos ad serviendum Deo prædictus Abbas successoresque ejus constituant in loco, qui dicitur Puteolus, ubi sita est ecclesia in honore Beati Petri Apostolorum Principis. Quam ecclesiam cum suis pertinentiis, quoniam ad publicum jus pertinere videtur, dilectissimi fidelis nostri Comitis jam dicti Ottonis precibus annuentes concedimus regali authoritate, ad votum præfati militis Letbaldi in perpetuam possessionem, atque largimur beati Benigni cœnobio rectoribusque ejus jure firmissimo; in comitatu ergo Belnensi secus fluvium, qui dicitur Duina, quo sita est seu in aliis quibuscumque locis cum terris dominicatis, mansis, campis, pratis, pascuis, silvis, aquis aquarumque decursibus, piscariis exitibus et redditibus consuetudinariisque exactionibus ad præfatam ecclesiam quæque pertinere videntur, sive cultum horum quid sit sive incultum, totum in integrum, prælibato Monasterio concedentes regali decernimus authoritate, ut quicquid præfatus miles seu quisque in tota regni nostri amplitudine de proprii juris redditibus jam dictæ Sancti Petri ecclesiæ deinceps adjiciendo largitus fuerit, sine contradictione cujuscumque Ducis, Episcopi, Comitis, Vicecomitis, magnæ parvæque personæ diversæ dignitatis vel officii rectores jam dicti Divionensis Monasterii libere teneant, possideant, justoque disponant arbitrio. Si quis autem, quod absit, hujus nostri præcepti violator extiterit, sciat se compositurum auri optimi libras triginta, medietatem Cameræ nostræ, et medietatem eidem Monasterio ejusque rectoribus: et ut hoc verius credatur, diligentius que ab omnibus observetur, manu propria corroborantes, sigillo nostro subtus insigniri jussimus. Actum publice supra Mosam, apud regale colloquium gloriosissimi Regis Rotberti, atque Henrici Regis serenissimi, anno ab incarnatione Domini nostri Jesu Christi millesimo sexto, indictione quarta, regnante eodem Rege Rotberto illustrissimo decimo nono.